फिल्म 'सूर्यवंशी'मा मुस्लिम पात्रको भूमिकाबारे टिकाटिप्पणी
अक्षय कुमारको हालै रिलिज भएको फिल्म 'सूर्यवंशी'बारे पाकिस्तानमा टिकाटिप्पणी सुरु भएको छ । पाकिस्तानी राजनीतिकर्मी र केही कलाकारले फिल्ममा प्रयोग भएको मुस्लिम पात्रको भूमिकालाई लिएर आलोचना गरेका छन् ।
मुम्बई — अक्षय कुमारको हालै रिलिज भएको फिल्म 'सूर्यवंशी'बारे पाकिस्तानमा टिकाटिप्पणी सुरु भएको छ । पाकिस्तानी राजनीतिकर्मी र केही कलाकारले फिल्ममा प्रयोग भएको मुस्लिम पात्रको भूमिकालाई लिएर आलोचना गरेका छन् ।अभिनेत्री मेशविस हयातले फिल्मले मुस्लिम पात्रलाई खलनायकको रुपमा प्रस्तुत गर्नुमा 'इस्लामोफोबिया' हावी भएको प्रतिक्रिया दिएकी छन् । उक्त फिल्ममा भिलेनको नाम मुस्लिम राखिएकोमा उनले प्रश्न उठाएकी छन् ।नोभेम्बर ५ मा रिलिज भएको फिल्म सूर्यवंशीले १०० करोड रुपैयाँ कमाइ गरिसकेको छ । पाकिस्तानी अरु केही फिल्मकर्मीहरूले यसमा प्रयोग गरिएको मुस्लिम पात्रबारे प्रश्न उठाएका हुन् । जहाँ प्राय भिलेनको रुपमा मुस्लिम पात्रलाई नै देखाइनुको कारण 'इस्लामोफोबिया' भएको उनीहरूको टिप्पणी छ । जवकि फिल्म निर्माता तथा निर्देशक रोहित सेट्टीले यसअघि नै उक्त मुद्दामा स्पष्टिकरण दिइसकेका थिए । यद्यपि फिल्ममा प्रयोग भएका पात्रबारे प्रश्न सेलाएको छैन ।फिल्म 'सूर्यवंशी'मा अक्षय कुमारसहित कैटरिना कैफ, अजय देवगण र रणवीर सिंहले पनि प्रमुख भूमिकामा अभिनय गरेका छन् ।फिल्ममा भिलेनको भूमिकामा देखिएका पात्रको नाम भने मुस्लिम नै राखिएको छ । सोही नामलाई लिएर फिल्मको आलोचना भएको हो । त्यसो त निर्देशक सेट्टीलाई पनि यो प्रश्न पहिले नै सोधिएको थियो । जहाँ उनले भनेका थिए, 'यदी मेरो फिल्मको भिलेन हिन्दु भएको भए पनि सवाल उठ्थ्यो नै । यदी पाकिस्तानबाट कोही आतंकवादी हाम्रो देशमा आयो भने हामी उसको नाम के राख्ने ?'तर पाकिस्तानी केही प्रवुद्ध राजनीतिकर्मीहरूले भने भारतीय फिल्ममा यसरी इस्लामोफोबिया मुद्दा देखाइनुमा त्यसले भारतलाई नै नोक्सान गर्ने बताएका छन् । पाकिस्तानी राष्ट्रपति आरिफ अल्वीले सामाजिक सञ्जालमा भारतीयहरूलाई यस्ता विषय रोक्न आग्रहसमेत गरेका छन् ।यस्तै ओस्कारमा छानिएका पाकिस्तानी मूलका बेलायती अभिनेता रिज अहमदले समेत यस मुद्दाबारे प्रश्न उठाएका छन् । यस्तै अभिनेत्री मेशविश हयातले मुस्लिम भूमिकालाई लिएर आपत्ति जनाएकी छन् ।